En 29-årig mand fra Frederikshavn er svært tilskadekommen efter at han lørdag eftermiddag klokken 17.27 faldt ud fra sin lejlighed i 4. sals højde. Ulykken skete på Provst Dreslers Vej i Frederikshavn. Vagtchef ved Nordjyllands Politi Bruno Brix oplyser, at den 29-årige efter ulykken blev kørt til Aalborg Universitetshospital hvor han nu er indlagt. Mandens pårørende er underrettet om ulykken. Opdatering: I kunstig koma Søndag morgen kan vagtchef ved Nordjyllands Politi Mogens Hougesen fortælle, at den 29-årige mand betragtes som værende uden for livsfare og at han er lagt i kunstig koma på Aalborg Universitetshospital. Ifølge vagtchefen er der intet, der tyder på, at der skulle ligge en kriminel handling bag faldulykken.

Opsummering:
En 29-årig mand er svært tilskadekommen efter en voldsom faldulykke lørdag eftermiddag.